नारायणहिटीलाई ग्राण्ड म्युजियमका रुपमा विकास गरौँ : अध्यक्ष नेपाल
नेकपा एकीकृत समाजवादीका अध्यक्ष माधवकुमार नेपालले नारायणहिटी दरबारलाई ग्राण्ड म्युजियमका रुपमा विकास गर्नुपर्ने बताएका छन् ।
काठमाडौँ — नेकपा एकीकृत समाजवादीका अध्यक्ष माधवकुमार नेपालले नारायणहिटी दरबारलाई ग्राण्ड म्युजियमका रुपमा विकास गर्नुपर्ने बताएका छन् । बिहीबार बसेको अन्तर्राष्ट्रिय सम्बन्ध र पर्यटन समितिको बैठकमा उनले नारायणहिटीलाई ग्राण्ड म्युजियमका रुपमा विकास गरेर नेपालको इतिहासदेखि राजतन्त्रको अन्त्यसम्मका सामग्री र विषयवस्तुको संरक्षण अध्ययन गराउन सकिने बताए । 'हामी कहाँ जुन नारायणहिटी दरबार छ, त्यसलाई एउटा ग्राण्ड म्युजियम बनाऔँ । र, नेपालको जहिलेदेखि नेपाल देशको बारेमा नेपालको बारेमा अस्तित्वमा आयो, वा मानव जातिको अस्तित्व देखियो, त्यो बेलादेखि अहिलेसम्मका सम्पूर्ण इतिहासको संरक्षण गरौँ,' उनले भने, 'एकै ठाउँमा पुरै इतिहास झल्किने गरिको प्रबन्ध गरियो भने पर्यटकहरुलाई पनि दुई-तीन दिनसम्म अल्मल्याउन सकिन्छ ।'उनले गणतन्त्र सम्बन्धी एउटा छुट्टै एउटा स्मारक बनाउनुपर्ने बताए । 'गणतन्त्रका लागि एउटा छुट्टै म्युजियम बनाउनुपर्छ । लखन थापा मगरदेखि अहिलेसम्मका जतिपनि जनताको लडाईं, संघर्ष, त्याग, तपस्या बलिदान सबैका गाथाहरु लेख्नुपर्छ । संविधान निर्माण गरेसम्मका इतिहास लेखौँ,' उनले भने । 